Peas on hetkel taustamuusikaks või -fraasiks lastelaul "Juba linnukesed väljas laulavad", täpsemalt aga see lõik "lapsed kes kõik vangis eland, pole ammu murul käind." Mina olen see laps, kes veel ikka vangis ja ihkaks murule, sest arpillikuine soojarekord loob selleks suurepärase  võimaluse (homme peaks 30-kraadine ilm tulema). Murphy seadused saavad kõige enam toimivateks seadusteks ikka kõige kiirematel aegadel (sellega vist defineerisin ka ühe Murphy seaduse). Ühesõnaga sel nädalal, kui peaks ainult silmad arvutis olema ja mõtted kontsentreeritud ühele asjale, jäin täitsa haigeks. Tegelt mis siin ikka kurta, sest see ei tee asja paremaks ja aega juurde ei anna.  Nagu New Yorgile kombeks, tuleb pärast talve suvi. Kevadet siin nagu eriti polegi õhutemperatuuri poolest. On kas külm või  soe. Nüüd hakkas soe (mis ei tähenda aga, et mais veel mõnel päeval lund tulla ei võiks).    Novot. Aeg, mil Villem põõnab, on praegu suurim varandus ja seepärast pole jõudnud ka blogisse kirjutamisega tegeleda. Ja see postitus saab ka õigepea läbi.    Et see kirjutis vaid üks suur hala poleks, siis panen siia kirja tänase (minu jaoks) huvitava kogemuse. Nimelt kui sul siinmaal vaja notari juures käia, siis ära otsi uhkeid notaribüroosid, kuhu pead sekretäri kaudu aja panema. Avalik  Notar võib olla suvalise apteegi, kingsepa, prillipoe vms üks teenustest. Pidin ühe dokumendi notariaalselt kinnitama ja selleks väntasin rattaga East Villages ühte väiksesse apteeki, kus neiu tegi mu ID-kaardist koopia, pani allkirja ja templi ja küsis 2 doltsi. Samal ajal rääkis poola keeles ühe vanamehega juttu. Apteegi akna peal oli kõiksugu reklaamide segasummas ka kollane posti-it, kus silt "Public notary". No ilmselt pangalaene selle "public notary" juures ei sõlmita ja selleks on muud instantsid, aga  kõiksugu pisemate dokumentide kinnitamine käib selliselt. Mõnes mõttes on naljakas, sest Ameerika on kohati bürokraatia-ülemvõimu riik mu silmis. Samas aga paganama mugav, et on võimalik niiviisi muuseas sellised asjad korda ajada.  Rohkem ei jõua kirjutada.